
Uznesenie Okresný súd Lučenec v právnej veci navrhovateľky - manželky: A. B., narodená XX.XX.XXXX, trvale bytom C. XXX, prechodne bytom D. XX, zastúpenej: JUDr. Bronislava Garajová, advokátka, so sídlom advokátskej kancelárie E. XXX/X, F. a manžela: G. B., narodený XX.XX.XXXX, trvale bytom C. XXX, zastúpeného splnomocneným zástupcom: H. I. F., trvale bytom J. XX, K., za účasti maloletého dieťaťa: H. B., narodený XX.XX.XXXX, bytom ako otec, v konaní zastúpené kolíznym opatrovníkom Úradom práce, sociálnych vecí a rodiny Lučenec, o rozvod manželstva a úpravu pomerov manželov k ich maloletému dieťaťu na čas po rozvode, o nariadenie neodkladného opatrenia, takto rozhodol: Súd
n a r i a ď u j e neodkladné opatrenie v nasledovnom znení:
I. Maloleté dieťa H. B., narodený XX.XX.XXXX sa d o č a s n e, do právoplatného skončenia konania vedeného na Okresnom súde Lučenec pod spisovou značkou 15P/193/2024, z v e r u j e do osobnej starostlivosti otca G. B.. II. Súd d o č a s n e, do právoplatného skončenia konania vedeného na Okresnom súde Lučenec pod spisovou značkou 15P/193/2024, u p r a v u j e styk matky A. B. s maloletým H. B. tak, že matka si prevezme maloleté dieťa každý týždeň v roku od otca v piatok o 18:00 hod. a vráti ho otcovi v ten istý týždeň v nedeľu o 18:00 hod. III. Miestom odovzdávania a preberania dieťaťa je obchodné L. G., K.. IV. Rodičia s ú p o v i n n í dočasnú úpravu styku matky s maloletým dieťaťom rešpektovať. Otec j e p o v i n n ý maloleté dieťa na stretnutie riadne pripraviť a matke v stanovený čas riadne odovzdať. Matka j e p o v i n n á maloleté dieťa na určenom mieste v stanovený čas prevziať a vrátiť mu ho v poriadku. V. Súd u k l a d á rodičom A. B. a G. B. a maloletému dieťaťu H. B. povinnosť podrobiť sa poradenskopsychologickému procesu na Referáte poradensko-psychologických služieb Úradu práce, sociálnych vecí a rodiny Lučenec u psychologičky M. M. N., a to po dobu 30 hodín aktívnej práce, počnúc od vykonateľnosti tohto uznesenia. odôvodnenie: 1. Návrhom na začatie konania doručeným súdu dňa 21.10.2024 sa navrhovateľka domáha rozvodu manželstva a úpravy pomerov manželov k maloletému dieťaťu na čas po rozvode. Zároveň žiadala formou neodkladného opatrenia dočasnú úpravu výkonu rodičovských práv a povinností k maloletému dieťaťu. 2. Na pojednávaní dňa 06.11.2024 sa rodičia maloletého dohodli na dočasnej úprave výkonu rodičovských práv a povinností (do právoplatného skončenia konania vedeného na Okresnom súde Lučenec pod spisovou značkou 15P/193/2024), že maloletý H. B. bude zverený do osobnej
starostlivosti otca G. B. a matka A. B. bude oprávnená sa stretávať s maloletým H. B. tak, že matka si prevezme maloleté dieťa každý týždeň v roku od otca v piatok o 18:00 hod. a vráti ho otcovi v ten istý týždeň v nedeľu o 18:00 hod. Miestom odovzdávania a preberania dieťaťa je obchodné L. G., K.. Rodičia zároveň vzali n a vedomie povinnosť dočasnú úpravu styku matky s maloletým dieťaťom rešpektovať, otec povinnosť maloleté dieťa na stretnutie riadne pripraviť a matke v stanovený čas riadne odovzdať a matka povinnosť maloleté dieťa na určenom mieste v stanovený čas prevziať a vrátiť mu ho v poriadku. 3. Podľa § 2 ods. 1, 2 Civilného mimosporového poriadku (ďalej „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Na účely tohto zákona sa pojmy žaloba, strana a spor vykladajú ako návrh na začatie konania, účastník konania (ďalej len "účastník") a konanie podľa tohto zákona, ak z povahy veci nevyplýva inak. 4. Podľa § 324 ods. 1, 2, 3 Civilného sporového poriadku (ďalej „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. Na konanie o návrhu na nariadenie neodkladného opatrenia je príslušný okresný súd. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 5. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 6. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 7. Podľa § 329 ods. 1 prvá veta CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. 9. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 9. Podľa § 330 ods. 1 a 2 CSP, súd môže určiť, že neodkladné opatrenie bude trvať len po určený čas. Ak to povaha veci pripúšťa, súd môže nariadiť neodkladné opatrenie, ktorého obsah by bol totožný s výrokom vo veci samej. Podľa § 367 ods. 1, 3, 4, 7, 8 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. O návrhu na zrušenie neodkladného opatrenia rozhodne súd do desiatich dní od jeho doručenia. 10. Nakoľko rodičia sa dohodli na dočasnej úprave starostlivosti o maloletého H., súd formou neodkladného opatrenia upravil dočasný výkon rodičovských práv a povinností tak, ako je uvedené vo výroku I. až IV uznesenia. 11. Podľa § 37 ods. 1 zákona č. 36/2005 Z. z. o rodine (ďalej len „zákon o rodine“), nevhodné správanie sa detí, ako aj porušovanie povinností rodičov, vyplývajúcich z ich rodičovských práv a povinností, alebo zneužívanie ich práv môže každý oznámiť orgánu sociálnoprávnej ochrany detí, obci alebo súdu. Rovnako môže každý oznámiť tomuto orgánu, obci alebo súdu skutočnosť, že rodičia nemôžu plniť povinnosti vyplývajúce z rodičovských práv a povinností. 12. Podľa § 37 ods. 2 zákona o rodine, ak je to potrebné v záujme maloletého dieťaťa, súd môže rozhodnúť o uložení týchto výchovných opatrení: a) vhodným spôsobom napomenie maloleté dieťa, jeho rodičov a iné fyzické osoby, ktoré svojím správaním ohrozujú alebo narušujú jeho riadnu výchovu,
b) určí nad výchovou maloletého dieťaťa dohľad; dohľad vykonáva najmä za súčinnosti orgánu sociálnoprávnej ochrany detí, obce, školy, neštátnych subjektov a zariadenia, v ktorom je maloleté dieťa umiestnené, c) uloží maloletému dieťaťu obmedzenie v rozsahu potrebnom na predchádzanie a zabraňovanie škodlivým vplyvom, ktoré môžu ohroziť alebo narušiť jeho priaznivý vývin; dodržiavanie uloženého obmedzenia sleduje najmä za súčinnosti obce, d) uloží maloletému dieťaťu a jeho rodičom povinnosť podrobiť sa sociálnemu poradenstvu alebo inému odbornému poradenstvu. 13. Z dosiaľ vykonaného dokazovania je zrejmé, že medzi rodičmi dlhodobo pretrvávajú komunikačné problémy, vo vzťahu rodičov je prítomný intenzívny rodičovský konflikt, kedy rodičia nedokážu medzi sebou konštruktívne komunikovať, nedokážu dospieť k dohode ohľadne riešenia bežných, každodenných potrieb maloletého dieťaťa a medzi ktorými opakovane dochádza ku konfliktným situáciám, ktorých svedkom je aj maloletý H.. Na základe uvedeného súd stotožňujúc sa s vyjadrením kolízneho opatrovníka v podanej správe dospel k záveru, že počas realizácie dočasne upravenej starostlivosti o maloleté dieťa je potrebné rodičom poskytnúť pomoc pri hľadaní vzájomnej dohody ohľadne starostlivosti o dieťa, poskytnúť im pomoc pri úprave vzájomnej komunikácie, pomoc pri nastavení pravidiel fungovania rodiny a dosahovaní konsenzu rodičov ohľadom potrieb maloletého dieťaťa. Preto v tejto súvislosti súd v súlade s § 37 ods. 2 písm. d) zákona o rodine uložil rodičom ako aj maloletému dieťaťu povinnosť zúčastniť sa poradensko-psychologického procesu na Referáte poradensko-psychologických služieb a prevencie Úradu práce, sociálnych vecí a rodiny Lučenec (ďalej len „referát poradensko-psychologických služieb a prevencie“) u psychologičky M. M. N., a to v rozsahu 30 hodín aktívnej práce. Rodičia s účasťou na poradensko-psychologickom procese súhlasili. 14. Úprava pomerov účastníkov konania upravená neodkladným opatrením má dočasný charakter. Účinnosť tohto neodkladného opatrenia zanikne dňom nadobudnutia právoplatnosti meritórneho rozhodnutia. 15. Toto neodkladné opatrenie je vo výroku I. až IV. vykonateľné dňom vyhlásenia (§ 367 ods. 4 CMP). 16. Toto neodkladné opatrenie je vo výroku V. vykonateľné dňom jeho doručenia (§ 332 ods. 1 CSP). Poučenie: Proti tomuto rozhodnutiu odvolanie nie je prípustné, nakoľko účastníci konania sa po vyhlásení a odôvodnení uznesenia práva podať odvolanie výslovne vzdali podľa § 368 CSP. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

